Imtella' April 4, 2021 Rapport: Massimo Axisa Filmat: Claude Cassar, Marco Micallef Fiż-Żejtun għadu kif infetaħ park għall-klieb bil-għan li s-sidien tagħhom ikunu jistgħu jħalluhom jiġru bla ċinga u fl-istess waqt iservi ta' spazju b'faċilitajiet apposta għall-klieb. Il-park sar fuq inizjattiva tal-Kunsill Lokali taż-Żejtun u ġie jiswa madwar €25,000. F'kummenti lil TVM is-Sindku Doris Abela spjegat kif waqt l-ippjanar tal-proġett ried jiġi assigurat li l-park isir qrib biżżejjed taż-żona residenzjali sabiex jntlaħaq l-iskop tiegħu jiġifieri li s-sidien ikollhom post adegwat fejn jieħdu lill-klieb tagħhom. Hija spjegat kif il-park ġie mgħammar apposta b'fence protettiv, b'faċilitajiet bħal bieqja tal-ilma u 'dog bins'. Abela qalet ukoll li kien importanti ferm li s-siġar taż-żebbuġ li jeżistu fl-istess park ma jinqatgħux, anzi jingħataw l-attenzjoni u jinżabru b'mod pulit. Hija temmet tgħid li s-settur tal-annimali huwa wieħed importanti ferm u allura fil-futur bħala kunsill se jkun qed isir aktar xogħol f'dan ir-rigward. Stefan Borg, wieħed mill-impjegati tal-kunsill lokali, spjega qed irabbu żewġt iklieb li kienu abbandunati u jaqsmu bejniethom l-ispejjeż li jirrikjedu għat-trobbija. Huwa qal li l-klieb spiċċaw parti mill-ġurnata ta' kuljum fil-kunsill u stqarr li anke jservu ta' terapija f'xi ġurnata iebsa. TVM tkellem ukoll ma' diversi sidien tal-klieb li diġà bdew jiffrekwentaw dan l-ispazju fejn qalulna kif spazju bħal dan kien bżonnjuż ferm mhux biss għaż-Żejtun iżda anke għan-naħa t'isfel ta' Malta.